
XXXXX EGINDAKO 10/2025 ERREKLAMAZIOAREN EBAZPENA
(2025EKO ABENDUAREN 4KO BILKURA GAIA 1/4) 


AURREKARIAK

Lehenengoa.Espedienteko dokumentaziotik ondorioztatzen denez, 2025eko ekainaren 30ean, XXXXX Nekazaritzako zuzendariaren 897/2024 Ebazpenaren bidez hasitako zehapen espedientearen kopia osoa eskuratzeko eskaera bat aurkeztu zuen Arabako Foru Aldundiko Erregistroan.

Bigarrena. Nekazaritzako diputatuak, irailaren 26ko 311/2025 Foru Aginduaren bidez, eskaera hori ezestea ebatzi zuen, datuen babeserako eta norberaren eta familiaren intimitaterako oinarrizko eskubideak urratzeko arriskua egoteagatik, datu pertsonalak bereizteak ez bailuke saihestuko eragindako pertsonak identifikatzea.

Hirugarrena.2025eko urriaren 2an, XXXXX idazki bat sartu zen Arabako Foru Aldundiaren Erregistroan. Idazki horretan, erreklamazioa jarri zuen Gardentasunaren eta Gobernu Onaren Foru Kontseiluan, aipatutako 311/2025 Foru Aginduaren aurka. Laburbilduz, honako hauek alegatu zituen: legezko mugen interpretazio zabala eta neurriz kanpokoa, datuen bereizketa egin ondoren haietarako sarbide partziala izateko aukera, zehapen espedienteen publizitatearen aldeko jurisprudentzia egotea eta zabalkunde handieneko printzipioaren lehentasuna.

ZUZENBIDEKO OINARRIAK

Lehenengoa.Erreklamazio egileak aurkeztutako eskaerari dagokionez, gaiaren mamia aztertu aurretik, aztertu behar da ea eskaerak betetzen dituen Gardentasunaren Kontseiluan erreklamazio bat proposatzeko behar diren baldintzak. Baldintza horiek, Gardentasunaren, Herritarren Parte-hartzearen eta Gobernu Onaren otsailaren 8ko 1/2017 Foru Arauaren 35.5 artikuluaren arabera, oinarrizko legerian finkatuta daude, hau da, GIEGOLen.

1. Erreklamazioa aurkezteko epeari dagokionez, GIEGOLek 24.2 artikuluan dio erreklamazioa aurkezteko epea hilabete izango dela aurkatutako egintza jakinarazi ondorengo egunetik hasita, eta, hain zuzen, epe hori bete egin zuen XXXXX, zeren eta Nekazaritza Saileko diputatuaren 311/2025 Foru Agindua 2025eko urriaren 2an jakinarazi eta erreklamazioa egun horretan bertan sartu baitzen Arabako Foru Aldundiaren Erregistroan.



2. Bat etorriz 1/2017 Foru Arauaren 35.3 artikuluan eta lehen xedapen gehigarrian eta Foru Gobernu Kontseiluaren otsailaren 21eko 5/2017 Foru Dekretuan xedatutakoarekin, Gardentasunaren Foru Kontseiluak eskumena du foru sektore publikoko edozein erakundek hartutako ebazpenen aurrean gardentasunaren arloan egiten diren erreklamazioak aztertzeko eta ebazteko, eta ebazpen horien artean dago erreklamazio egileak aurkatutako ebazpena.

3. Egiaztatu da erakunde erreklamatua Gardentasunaren 1/2017 Foru Arauari lotzen zaiola, Gardentasunaren Foru Kontseiluak gai horretan eskumena duela eta erreklamatzailea eskaera egiteko legitimatuta dagoela. Hortaz, orain egiaztatu behar da benetan badela informazio publikoaren eskaera bat, zeren eta, 1/2017 Foru Arauaren eta otsailaren 21eko 5/2017 Dekretuaren arabera, Kontseilu horrek ez baitu eskumenik bestelako auzirik aztertzeko.

Erreklamazioaren gaia da informazio publikoa eskuratzeari buruzko esanbidezko ebazpena, hau da, aipatutako irailaren 26ko 311/2025 Foru Agindua, zeinaren bidez ezetsi egin baitzen erreklamatzailearen eskaera.

Otsailaren 8ko 1/2017 Foru Arauaren 18. artikuluaren arabera, informazio publikotzat jotzen dira “foru arau honetako 3. artikuluko subjektuek beren eginkizunetan sortu edo jaso eta euren esku dituzten edukiak eta dokumentuak, formatua edo euskarria gorabehera”.

Beraz, eskaera egiten den unean Foru Arauari lotutako erakunde edo entitate batek eskuragarri duen eta dagoeneko badagoen informazioan oinarrituta egon behar dute informazioa eskuratzeko eskaerek, eta, gainera, beren eskumenak erabiliz egindako edo eskuratutako informazioa izan behar dute.

Definizio hori ikusita, argi dago XXXXX egindako eskaeraren xedea dela informazio publikoa eskuratzea, foru administrazioaren arloan eskumena duen sailak duena.

Halakoetan, administrazioak eskatu den informazioa eskuratzeko baimena eman behar du, salbu eta argi eta behar bezala justifikatzen bada haren zergatia eskaera bat ez onartu izana edo legezko muga bat aplikatu izana dela.


Bigarrena.- Gaiaren mamiari dagokionez, aurkaratutako ebazpenak ezetsi egiten du jendaurreko informazio eskaera, honako hau oinarri hartuta: “espedientean dauden datu pertsonalak bereiztea ez da nahikoa datu horien titularrak identifikatzea eragozteko; beraz, bereizte horrek benetako arriskua ekarriko luke datuen babeserako eta norberaren eta familiaren intimitaterako oinarrizko eskubideak urratzeko”.



Hala, kontua da zehaztea, batetik, ea zuzena izan den zehapen espedienterako sarbidea ukatzea, horren argudioa izanik bereziki babestutako informazioa duela ikertutako egitateei modu bereiziezinean loturik eta informazio hori izenik gabe emateak ez lukeela bermatuko ezinezkoa dela eraginpekoak identifikatzea, edo, aitzitik, ea kasu honetan GIEGOLen 15. eta 18. artikuluetan aurreikusitako inguruabarrak betetzen ez diren. 

Informazio publikorako sarbidea izateko eskubidea, Espainiako Konstituzioaren 105.b) artikuluan aitortua eta 19/2013 Legearen 1., 12. eta 13. artikuluetan arautua, administrazio publikoen esku dauden eginkizun publikoak betez egindako edo eskuratutako dokumentuetan aplikatzen da, jarduera publikoaren gardentasuna indartzeko. Hala ere, informaziorako sarbidean mugak ezartzen dira, batez ere datu pertsonalen babesaren arlokoak, 19/2013 Legearen 15. artikuluari jarraituta. Lege horren aplikazioa zorrotz interpretatu behar da, eta behar bezala arrazoitu beharko dira informazirako sarbidea ukatzen diren ebazpenetan. 

Zehazkiago, manu horrek honako hau xedatzen du:

1. "Eskatutako informazioak Datu Pertsonalak Babesteari buruzko abenduaren 13ko 15/1999 Lege Organikoaren 7. artikuluaren 2. paragrafoan aipatutako datu bereziki babestuak baditu, informazio hori eskuratzeko nahitaezkoa izango da eragiten zaionaren berariazko idatzizko baimena izatea; dena dela, ez da baimen hori behar izango, baldin eta, eskuratzeko eskaera egin baino lehen, eragiten zaion horrek datuak ageri-agerian ezagutzera eman baditu.

Informazioak abenduaren 13ko 15/1999 Lege Organikoaren 7. artikuluaren 3.paragrafoan aipatutako datu bereziki babestuak edo arau hausleari ohartarazpen publikorik ez dakarkioten arau hauste penal edo administratiboei buruzko datuak baditu, informazio hori eskuratzeko nahitaezkoa izango da eragiten zaionaren berariazko baimena edukitzea edo lege mailako arauren baten babesa izatea.

2. Oro har, organoaren antolamendu, funtzionamendu edo jarduera publikoari buruzko identifikazio datu hutsak jasotzen dituen informazioa eskuratzeko baimena emango da, salbu eta ezin bada ezagutarazi, informazioa ezagutzera ematearen interes publikoari datu pertsonalak babestea edo Konstituzioak babestutako beste eskubideren bat gailentzen zaiolako.








3. Eskatutako informazioak ez duenean datu bereziki babesturik, eskaera jaso duen organoak informazioa eskuratzea baimenduko du, informazioa ezagutarazteak daukan interes publikoa eta eskatutako informazioan ageri diren datuen jabeen eskubideak (bereziki datu pertsonalak babesteko oinarrizko eskubidea) behar bezala aztertu eta kontuan hartuta. 

Erabaki hori hartzeko, organoak bereziki kontuan hartuko ditu irizpide hauek:
a) Espainiako Ondare Historikoari buruzko ekainaren 25eko 16/1985 Legearen 57.artikuluak ezarritako epeak igarotzeak eragindakoei ahalik eta kalte txikiena eragitea.
b) Eskatzaileek justifikatzea beren eskaera eskubide batez baliatuta egiten dutela edo ikerlariak direla eta informazioa helburu historiko, zientifiko edo estatistikoekin eskuratu nahi dutela.
c) Eragindakoen eskubideei ahalik eta kalte txikiena egitea, dokumentuetan haiek identifikatzeko datuak bakarrik badaude.
d) Eragindakoen eskubideak ahalik eta gehien bermatzea, dokumentuko datuek haien intimitatean edo segurtasunean eragina izan badezakete, edo adingabekoei buruzkoak badira.

4. Aurreko ataletan ezarritakoa ez da aplikatu beharko informazioa eskuratu aurretik datu pertsonalak bereizi badira eta, modu horretan, eragiten zaien pertsonak identifikatzea ezinezkoa bada.

5. Datu pertsonalak babesteko araudia aplikatu beharko zaio informazioa eskuratzeko eskubidearen bidez eskuratutako datuen tratamenduari.

Aipatutako manuak berariaz bereizten ditu datu pertsonalen kategoriak. Datu bereziki babestuak edo arau hauste administratibo edo penalak jasotzen dituzten datuak direnean, datuak eragindakoaren baimenarekin edo legezko gaikuntzarekin baino ezin izango dira eskuratu. Gainerako datu pertsonalak direnean, berriz, interes publikoaren eta eraginpeko eskubideen azterketa bat egitea xedatzen da. Hala, lehenengoko kasuetan (15.1 artikulua, bigarren paragrafoa), legeak ez du azterketa uzten, baizik eta salbuespen horietarako sarbide baldintzatua baino ez.  

Hau da, gaitzeko salbuespen horiek egon ezean, legeak datuak eskuratzeko debeku zorrotza ezartzen du, zeina ez baitago beste interes publiko edo pribatu batzuk ere egotearen mende, eta ezin da azterketa egin gailentze irizpide orokorretan oinarrituta. Beraz, informazioak arau hauste administratiboei buruzko datu pertsonalak baditu eta legezko salbuespenak betetzen ez badira, ez da bidezkoa legeak berak beste kasu batzuetan bakarrik aktibatzen duen haztapen azterketarekin jarraitzea.



Eskaeraren edukitik ondoriozta daitekeenez, arau hauste administratiboei buruzko informazioan oinarritzen da erreklamatzailearen eskaera.  Beraz, GIEGOLen 15. artikuluaren 1. apartatuaren bigarren paragrafoan jasotako kasua da. Kasu horretan, eragindako pertsonen berariazko baimena izanez gero edo legezko gaikuntza espezifikoa izanez gero soilik eskura daitezke datuak. Inguruabar horiek ez dira egiaztatzen kasu honetan, eta, beraz, informazioa eskuratzea ukatu ahal izango da, interes publiko eta pribatuen balorazio gehigarririk egin gabe eta XXXXX bere erreklamazioan eskatzen duen beste datu pertsonal batzuetarako aurreikusitako azterketa aplikatu gabe. 

Aurrekoa esanda, gogora dezagun alderdi erreklamatzailea ez dagoela ados datuak eskuratzea ukatzearekin, ulertzen baitu datuetarako sarbidea eman daitekeela «izenak kenduta, bereizita edo partziaki marraztuta, argi eta garbi ezinezkoa denean izan ezik», eta uste du Aldundiak identifikazio arrisku bat oro har alegatu besterik ez duela egiten, teknika horiek aplikatzea ezinezkoa dela justifikatu edo egiaztatu gabe.  

Hain zuzen ere, informazioa zabaltzeko interes publikoa eta datu pertsonalen babesa bateratzeko bide gisa, 15. artikulu horren 4. apartatuak informazio publikorako sarbidea emateko aukera gaitzen du, datu pertsonaletan izena kenduta.

Hala ere, Nekazaritza Sailak adierazi zuen XXXXX eskatutako zehapen espedientean jasotako informazioan datu pertsonalak bereiztea ez litzatekeela nahikoa izango datu horien titularrak identifikatzea eragozteko.

Horri dagokionez, adierazi behar da datu pertsonaletan izena kentzea edo bereiztea posible dela soilik bermatzen denean informazioa ezin daitekeela lotu identifikatutako edo identifika daitekeen pertsona fisiko batekin, ezta zeharka ere.  Datu bat anonimotzat jotzeko estandarra oso handia da: arrazoizko baliabideen bidez subjektua identifikatu ahal izateko arrazoizko aukera badago, datuak pertsonalak dira oraindik, eta, beraz, datuak babesteko araudiaren mende daude. Ildo horretan, Datuak Babesteko Espainiako Agentziak eta Europar Batasuneko Justizia Auzitegiak adierazi dute berridentifikazioa zenbait faktoreren mende egon daitekeela, hala nola kostuen, denboraren eta eskuragarri dagoen teknologiaren mende, bai eta tratamenduaren arduradunaren edo hirugarrenen esku egon daitekeen informazio gehigarriaren mende ere.

[bookmark: F3701]Horri dagokionez, garrantzitsua da Europar Batasuneko Justizia Auzitegiaren 2023ko azaroaren 9ko Epaia, C-319/22 auzia, zeinaren bidez ondorioztatzen baita datu jakin bat beharbada ez dela pertsonala; hala ere, izaera hori hartzen du pertsona jakin batekin lotzeko aukera ematen duten bitartekoak dituenarentzat. Hala, datu bat pertsonala edo ez pertsonala izango da kontuan hartuta nork aztertzen duen eta datuetako pertsona identifikatzeko edo berridentifikatzeko arrazoizko baliabiderik duen; horrek, aztertzen ari garen kasuan, erreklamatutako espedientean jasota dauden datu pertsonaletako izena kentzea bideraezina dela zehazten du; izan ere, informazio publikoa eskatzeko baldintzen arabera, badirudi erreklamatzaileak zehapen espedientearen eraginpeko pertsona edo pertsonak nor diren jakin dezakeela.

Azaldutako guztia ikusita, Foru Kontseilu honek uste du XXXXX eskatutako informazioa ezesteak 19/2013 Legearen 15. artikuluan duela babesa.

Horregatik guztiagatik, Gardentasunaren Foru Kontseiluak, aho batez, ondoko ebazpena eman du:

EBAZPENA

Lehenengoa.Ezestea XXXXX Nekazaritzako diputatuaren irailaren 26ko 311/2025 Foru Aginduaren aurka jarritako erreklamazioa, GIEGOLen 15. artikuluan xedatutakoa kontuan hartuta.   

Bigarrena. Ebazpen honek administrazio bidea amaitzen du, eta beraren aurka, administrazioarekiko auzi errekurtsoa aurkeztu daiteke Vitoria-Gasteizko Administrazioarekiko Auzietako Epaitegietan, bi hilabeteko epean, ebazpen hau jakinarazi eta hurrengo egunetik aurrera zenbatzen hasita. 

